Só styg Gems se premies in 2020 | Netwerk24
Deur Nellie Brand-Jonker 07 November 2019 12:47
Gems se premies styg in 2020 met 7,7%.
Gems, die mediese fonds vir staatsamptenare, se premiestyging vir 2020 is die laagste onder mediese fondse wat tot dusver reeds hul premiestygings bekend gemaak het.
Hy het pas bekend gemaak sy geweegde gemiddelde styging is 7,7%. Dit wissel van 7,1% vir die Evo-opsie tot 8,7% vir Onyx.
Dr. Stan Moloabi, bedryfshoof wat in Februarie 2020 Gems se nuwe hoofbeampte word, sê dit volg op die gemiddelde verhoging van 7,1% verlede jaar.
Karyna Pierce, finansiële hoof, sê die rede vir die lae premieverhoging is die ommekeer in die finansiële vertoning van Gems, onder meer danksy die wagtye wat in 2017 ingestel is.
Dit keer dat mense net by Gems aansluit, groot operasies laat doen en dan net weer bedank.
Gems het bereken mediese inflasie was sowat 9,8% – verbruikersprysinflasie van sowat 5,2% en verhoogde benutting van mediese dienste van sowat 4,5%.
Ander mediese fondse het sover veel hoër premieverhogings vir volgende jaar bekend gemaak. Discovery Health Medical Scheme se verhoging is gemiddeld 9,5%, Bonitas 9,9%, Momentum 8,2%, Fedhealth 10,6% en Medihelp 11,9%.
Volgens Pierce is voordeelperke ook met 5,2% verhoog om tred te hou met inflasie.
Sowat R1 miljard se verhogings in voordele word aan lede gegee, grootliks vanweë die beplande veranderinge aan Tanzanite One.
Lede van Gems kan van 7 November tot 7 Desember van opsie verander.
Dié berig is aangepas sedert dit aanvanklik gepubliseer is.
Meer oor: Gems | Staatsamptenare | Mediese Fondse
Só raak veranderinge by Discovery se Vitality jou